Toms Skujiņš

Toms Skujiņš (dzimis  Siguldā) ir profesionāls Latvijas šosejas riteņbraucējs, kas pārstāv ASV UCI ProTeam komandu . Divkārtējs Latvijas čempions grupas un trīskārtējs individuālajā braucienā. Piecas reizes startējis Tour de France daudzdienu velobraucienā.

Sportista karjera 
Karjeras sākumā trenējies BMX riteņbraukšanā, startējis arī kalnu riteņbraukšanas sacensībās.

2013. gada Latvijas čempionātā grupas braucienā viņš ieņēma trešo vietu. 2013. gada Eiropas čempionātā U-23 braucējiem viņš ieņēma trešo vietu grupas braucienā. Tā paša gada Pasaules čempionātā U-23 grupas braucienā Skujiņš izcīnīja piekto vietu.

Hincapie Development 
Pēc veiksmīgas sezonas Rietumu-Delfin sastāvā Skujiņš 2013. gada oktobrī pievienojās ASV kontinentālajai komandai Hincapie Development.

2013. gadā Latvijas Riteņbraukšanas federācija pirmoreiz rīkoja aptauju par gada labāko riteņbraucēju, un šo apbalvojumu saņēma Skujiņš. Apbalvojumu viņš saņēma arī 2015. gadā.

2015. gada 12. maijā Skujiņš izcīnīja savu līdz tam nozīmīgāko uzvaru, triumfējot Tour of California trešajā posmā pēc atrāviena vienatnē. Viņš kļuva arī par sacensību kopvērtējuma līderi.

Cannondale 
2015. gada oktobra beigās Skujiņš parakstīja divu gadu līgumu ar . Pirmo uzvaru jaunās komandas sastāvā Skujiņš izcīnīja, uzvarot 2016. gada Tour of California piektajā posmā.

2017. gada martā Skujiņš uzvarēja Settimana Internazionale di Coppi e Bartali sacensību posmā un kopvērtējumā ieņēma otro vietu, līdera statusu pēdējā posmā zaudējot tikai tehnisku problēmu dēļ. 2017. gada Tour of California sacensību otrajā posmā piedzīvoja kritienu un lauza atslēgas kaulu.

2017. gada augustā Skujiņš pirmoreiz startēja kādā no lielajām tūrēm, tiekot iekļauts  sastāvā startam Vuelta a España. Sacensību kopvērtējumā viņš tika ierindots 123. vietā, bet augstākā vieta kādā no posmiem bija 18. posmā iegūtā 17. vieta.

Trek-Segafredo 
2017. gada septembrī Skujiņš parakstīja līgumu ar  uz diviem gadiem. Savās otrajās sacensībās komandas sastāvā Skujiņš izcīnīja uzvaru Maļorkas salā notiekošajās Trofeo Lloseta-Andratx sacensībās. 16. maijā Skujiņš izcīnīja jau savu trešo uzvaru Tour of California posmā. Šajās sacensībās viņš uzvarēja arī "kalnu karaļa" ieskaites kopvērtējumā.

2018. gadā Skujiņš pirmo reizi uzvarēja Latvijas čempionātā individuālajā braucienā. Dienu vēlāk tika paziņots, ka Skujiņš iekļauts  komandas sastāvā startam 2018. gada Tour de France. Sacensību piektajā posmā Skujiņš saņēma cīnītāja balvu un kļuva par līderi "kalnu karaļa" klasifikācijā, kļūstot par pirmo Latvijas sportistu, kurš Tour de France ieguvis kādu no līdera krekliņiem. Šo pozīciju saglabāja līdz Tour de France desmitajam posmam. Velobrauciena 15. posmā T. Skujiņš ieņēma 5. vietu, vienlaikus palīdzot finišēt trijniekā komandas līderim Baukem Mollemam. Šis sasniegums bija augstākais latviešu riteņbraucējiem pasaules nozīmīgākajā velobraucienā kopš 2003. gada, kad tādā pašā vietā posmā bija finišējis Romāns Vainšteins. T. Skujiņam izdevās sasniegt velobrauciena beigas, noslēgumā ieņemot 82. vietu.

9. septembrī Skujiņš izcīnīja uzvaru viendienas sacensībās Tre Valli Varesine Itālijā (1.HC kategorija). Sezonas noslēgumā Skujiņš trešo reizi karjerā saņēma Latvijas gada labākā riteņbraucēja balvu.

2019. gada Strade Bianche sacensībās Toms Skujiņš ieņēma devīto vietu. 2019. gada jūnijā pirmo reizi kļuva par Latvijas čempionu grupas braucienā. Skujiņš otro gadu pēc kārtas tika iekļauts komandas sastāvā startam Tour de France. Sacensību piektajā posmā Skujiņam tika piešķirta cīnītāja balva par sniegumu atrāvienā. 17. posmā Skujiņš izcīnīja 9. vietu, bet kopvērtējumu noslēdza 81. vietā. Oktobrī Skujiņš izcīnīja trešo vietu Tre Valli Varesine viendienas sacensībās Itālijā.

2020. gada Tour de France astotajā posmā Skujiņš finišēja otrajā vietā. Šī bija pirmā reize, kad kāds Latvijas braucējs izcīna vietu Tour de France posma labāko trijniekā kopš 2003. gada, kad 2. vietu etapā izcīnīja Romāns Vainšteins. Pēc sezonas beigām komanda līgumu ar Skujiņu pagarināja uz vēl diviem gadiem. Decembra sākumā Skujiņš ceturto reizi tika atzīts pat Latvijas gada riteņbraucēju.

2021. gada aprīlī izcīnīja piekto vietu Brabantse Pijl viendienas sacensībās. Skujiņš uzvarēja gan individuālajā, gan grupas braucienā 2021. gada Latvijas čempionātā. Grupas brauciens notika apvienotā Baltijas čempionāta ietvaros, kur Skujiņš uzvarēja arī  absolūtajā vērtējumā. Komanda atkārtoti iekļāva Skujiņu sastāvā startam Tour de France. Sacensību 16. posmā Skujiņš finišēja 7. vietā, bet 7. posmā 11. vietā.

2021. gada septembrī Skujiņš tika izvirzīts UCI šosejas riteņbraukšanas atlētu komisijai, vēlēšanās gan zaudējot Filipam Žilbēram.

2022. gada Strade Bianche sacensībās Skujiņš finišēja 16. vietā. 2022. gada maijā uzvarēja Tour de Romandie kalnu braucēju klasifikācijā. Jūnija beigās trešo reizi uzvarēja Latvijas čempionātā individuālajā braucienā. 2022. gada jūlijā komanda iekļāva Skujiņu sastāvā startam 2022. gada Tour de France. Piekto reizi startējot tūrē, Skujiņš kļuva par vienīgo Latvijas pārstāvi, kas to paveicis.

2022. gada oktobrī Skujiņš izcīnīja 5. vietu Benša–Šimē–Benša viendienas sacensībās. Oktobrī līgums ar komandu tika pagarināts uz vēl diviem gadiem.

Personīgā dzīve 
Absolvējis Rīgas Valsts 1. ģimnāziju, studējis Latvijas Sporta pedagoģijas akadēmijā. Dzīvojis Carnikavā, Žironā, Andorā un ASV.

Sasniegumi lielajās tūrēs

Atsauces

Ārējās saites 
 
 
 
 Toma Skujiņa blogs  

1991. gadā dzimušie
Siguldā dzimušie
Latvijas riteņbraucēji
Rīgas Valsts 1. ģimnāzijas absolventi
2016. gada vasaras olimpisko spēļu dalībnieki
2020. gada vasaras olimpisko spēļu dalībnieki